****

Vydáva Rím.- kat. farský úrad Kokošovce č.118, *telefón:* 77 98 118,

*email:* kokosovce@rimkat.sk

U**Ž** **Ž**IJEME (***Č****i* ***Ž****IVORÍME ?*) ROK s  pandémiou

Tak už je to rok. Presne včera 6.3. Rok žijeme s touto hnusobou, pliagou, morom, nešťastím, vírusom. Vynechám štatistiky, čísla, a všetko to, čoho máte dosť z každej strany. Iba sa chcem opýtať každého, kto sa už, alebo ešte len sčíta v tejto krajine ako kresťan katolík. Žijeme, či iba prežívame? Veľa sa zmenilo. Najviac hádam význam slovíčok negatívny a pozitívny a osobná emócia s tým spojená. Svet hľadá riešenia. Svet a ľudia v ňom sa pýtajú: Kedy to už skončí? Kedy sa vrátime do normálneho života? Kedy sa vrátime do starých koľají? Ľudia hľadajú riešenia. Žiaľ často iba ľudské riešenia. Logické, zdravotnícke, epidemiologické. Lenže človek to nie je iba mäso a kosti. To nie je iba matéria, hmota. Bez duše by si nebol, neexistoval. Ľudské riešenia (nie iba) nám vraj zabezpečili v apríli a máji minulého roku byť v priebehu pandémie dosť vysoko, skoro najvyššie na svete. Lenže sa nám zakrútila hlava, resp. ako to pán premiér včera povedal „opustili sme víťaznú stratégiu“ a sme už v niečom najhorší!!! Tak okato sa na nás ako na národe potvrdili slová z Písma o tom, že prví budú poslednými. Nemáte z toho zimomriavky??? Bŕŕŕ... Ukazovať svaly a hrať sa na šikovných a súdržných je síce pekné, ale krátkozraké. Robiť si plány ako poraziť pandémiu je ľudské, ale priznať si, že to všetko nie je vôbec iba v našich rukách je charakterné, čestné a kresťanské. Keď som včera rozmýšľal, čo Vám zo srdca napísať, bojujúc pritom s pokušením, že či a koľkí si to prečítajú, oči mi pri modlitbe breviára spočinuli na posvätnom čítaní, kde sa vraví o Desatore Božích prikázaní. Dnes počas sv. omší sa číta čítanie o Desatore. Prečo? Lebo sa potrebujeme k nemu vrátiť. K jeho duchu nie iba litere. K jeho podstate a hĺbke, nie iba memorovaniu. Mnohí sa stratili, Mnohí odišli od Boha. Možno ich aj občas v kostole bolo vidieť, no je otázka, či tam bolo aj ich srdce. My sa srdcom potrebujeme vrátiť k Bohu. Zvyk a iba vonkajší iste nestačí. A aj preto bolo včera v evanjeliu podobenstvo o márnotratnom synovi a milosrdnom otcovi. Obraz z Kokošovského kostola. Môj obľúbený. Tak ako aj neobjavená téma a životný postoj mnohých. Milosrdenstvo ! Aj „pravoverných katolíkov“. „Koronavírus je hlasná trúba z neba pre človeka.“ Povedal 1.11. p. dekan Jožko v Prešovskej konkatedrále. Mnohí však spia. Majú zapchaté nie uši, ale choré srdcia. Preto ich asi čaká údel márnotratného syna. Pád až na samé dno, až k prasiatkám a biede. Ale verím, že sa vrátia. Najprv v srdci, potom aj nohami po zemi. Prvý človek s Covid 19 na Slovensku „pacient nula“ ako ho nazvali mal v tom čase 52 r. volá sa Anton a pochádza z dedinky Kostolište pri Malackách. KOSTOL a  ISTE. Boh – LEKÁR č.1 je iste v kostole. Boh je iste ten, kto pomáha a chce pomôcť. Boh darca života vie najlepšia ako život žiť, dobre ho žiť. Vedeli to o Ňom aj Vaši predkovia. Preto je na klenbe farského kostola nápis: KRISTUS NÁŠ ŽIVOT. Kiež to z nej zostúpi aj do všetkých našich hláv, sŕdc a životov.

|  |
| --- |
| *Z relácie Tv Lux - Večera u Slováka na 3. pôstnu nedeľu:*  Mnohé revolúcie v minulosti hlásali rovnosť a bratstvo ale s tou podmienkou, že popreli otca. Boh vraj neexistuje ! Boh nás v prvom rade stvoril ako slobodných a k prežívaniu slobody. Keď počujeme slovo prikázanie, zdá sa, že nám to obmedzuje slobodu. Dekalóg však neznamená desať prikázaní ale doslova Desať Božích slov. Pán Boh z vlastnej iniciatívy vyviedol židovský národ z otroctva. Tento ľud dlhé stáročia nezažil nič dobré iba útlak a veľkú nespravodlivosť. A zrazu z ničoho nič zažívajú šok zo slobody. Nevedia čo s tým. Nemajú nadiktované čo presne robiť. A preto Boh dáva Mojžišovi pre všetkých na vrchu Sinaj Desatoro (*Dekalóg)* aby doslova nepokazili a vedeli správne žiť slobodu. Viktor Frankl, učený žid, mal počas vojny možnosť zachrániť sa a emigrovať do Ameriky. Žil v Rakúsku a počas bombardovania zničili aj synagógu. V ruinách našiel z dvoch tabúľ z desatorom jedno jediné prikázanie, ktoré mu nedovolilo opustiť rodičov napriek tomu, že boli deportovaní do koncentráku v Osvienčime. Bolo to práve 4 BP. Napísal veľmi známu knihu Psychológ v lágri. Opisuje tam práve šok zo slobody. Mal dar prežiť hrôzy koncentráku. Keď sme vychádzali na slobodu tak mnohí, čo nikdy ako väzni neboli násilnícki deklarovali, že sami budú robiť to, čo robili aj im. Ako som ja trpel, tak budú trpieť iní !!! Stále som bol otrok, teraz mám slobodu, tak nech to aj tí druhí pocítia. Tak ťažko niekedy človek prijíma pravdu, že ja nemôžem robiť zlo aj keď mne bolo robené zle. A už vôbec nie ľuďom, ktorí s tým nič nemajú spoločné. Boh dal teda Izraelitom Desať Slov nie ako obmedzenie, ale ako dar. Židia vravia príbeh, podľa ktorého Boh keď hovoril Dekalóg, tak ho vravel 72 jazykmi. Toľko národov a jazykov bolo v tom čase. Preto vlastne ho vravel pre všetkých. Ono platí pre všetky národy a jazyky aj dnes. Dekalóg je najdokonalejším zjavením prirodzeného zákona, ktorý má každý človek vpísaný vo svedomí. V knihe Genezis, keď sa opisuje dielo stvorenia je 10 viet v ktorých sa opakuje „Nech je život, nech sa stane...“ A naozaj Boh povedal a stalo sa 10 ráz !!! 10 slovami stvoril svet a 10 ho udržiava, aby to všetko fungovalo, aby sme si neubližovali, ak budeme poznať a zachovávať tento Boží návod na život. Židia boli doslova tým otroctvom v Egypte deformovaní a nanovo potrebovali počuť tieto Božie slová. Jeden človek si kúpil auto a vždy sa mu pokazila prevodovka. Mechanik tomu nechcel veriť tak sa išiel previezť s ním. A on takto radil rýchlosti: 1, 2, 3, 4, 5 a teraz raketa...zaradil spiatočku a prevodovka sa rozsypala. Ak nevieš správne šoférovať, pokazíš auto. Tak je to s každou jednou vecou, čo vyrobil človek. Tak je to aj s našom životom, ak nepoužívame a nezachováme návod od samého Boha. Návod na život, aby sme neboli pre seba navzájom ťarchou ale obšťastnením. „Ja som Pán tvoj Boh, ktorý ťa vyviedol z domu otroctva.“ Je dôležité vedieť, kto nám ten návod na život dáva. Boh keď sa na začiatku Dekalógu predstavuje, tak najprv hovorí, čo spravil pre nás. A to je tá chyba, že my ľuďom málo rozprávame, čo Boh urobil pre nás. Boh sa aj dnes nie iba kedysi predstavuje ako VYSLOBODITEĽ ! Bohu na tebe záleží, nechce ťa obmedziť, ale chce aby si žil život v plnosti. A dôležité je aj spojenie JA som tvoj Boh. Ty si môj a ja som tvoj ! Boh s nami teda vstupuje do vzťahu. Lebo je veľký rozdiel aj keď povieš otec a môj otec, mama a moja mama ! Toto je dievča, toto je moje dievča. Láska, moja láska! Boh je v tomto vzťahu k nám nekonečne dobrý a nekonečne nás miluje. Ponúka nám skutočné hodnoty a spôsob ako byť šťastnými. *TV Lux, 4.3.2021* |
| *Úmysly sv. omší, ktoré súkromne slúžime v tomto čase*  *bez verejných bohoslužieb v našej farnosti*   |  |  |  | | --- | --- | --- | |  | p. kaplán Štefan | p. farár Ľubik | | *Pondelok 8.3.* | + Ján + Mária + Alžbeta  + Agnesa *K 117* | ZBP Jozef Spišák a všetkých kňazov rodákov z farnosti | | *Utorok 9.3.* | + Božena Furčáková - *pohrebná* | + Štefan Grega | | *Streda 10.3.* | + r. Bašistovej + r.Kováčovej + r. Minarčíkovej *K 69* | ZBP r. Lenzovej, r. Vargovej  a r. Hudákovej *K 117* | | *Štvrtok 11.3.* | ZBP a poďakovanie  za 60 r. Jozef *L 8* | Za dobre vzťahy a BP  pre kolektív učiteľov | | *Piatok 12.3.* | + Anton + Agnesa + Michal  + Margita + Beáta *K 78* | Za rešpektujúcu zdravotnú strarostlivosť a dôstojné pôrody *K230* | | *Sobota 13.3.* | + Jozef *DV 142* | Poďakovanie za 70 r. a ZBP  pre Petra a celú rodinu *Vlč. d.* | | *Nedeľa 14.3.* | ZBP r. Veselá *DV 43* | Za Boží ľud farnosti |   - Úmysel apoštolátu modlitby na marec: Aby sme s obnovenou hĺbkou prežívali sviatosť zmierenia a  aby sme z nej okúsili bezhraničné Božie milosrdenstvo. Aby boli počaté deti prijímané s láskou a aby viacdetné rodiny dostávali potrebnú pomoc.  - Budúcu sobotu 13.3. je 8. výr. zvolenia pápeža Františka za najvyššieho pastiera katolíckej Cirkvi. Sprevádzajme ho stále svojimi modlitbami...  - Prosíme **rodičov tretiakov**, aby kontaktovali telefonicky p. farára a prišli si pre deti, ktoré odoberajú vyzdvihnúť časopis Rebrík a rovnako tak 2. časť otázok z prípravy na 1. sv. prijímanie na faru. Verím, že sa spoločne učíte a využívate dobre tento čas. Najlepšie v nedeľu medzi 9.30 a 11.15 hod.  - PROSBA: Hľadáme **dve prakticky zbožné ženy**, farníčky s trvalým bydliskom v Kokošovciach, ktoré by boli ochotné vziať na seba službu upratovania farského kostola. Prihláste sa u kurátorov, alebo priamo na fare.  - POĎAKOVANIE: Ďakujeme všetkým, ktorým to finančná možnosť dovoľuje, že podporujete našu farnosť prostredníctvom trvalého, alebo jednorázového vkladu na účet. Áno, dva mesiace ste nemohli byť na sv. omši a kto vie koľko ešte nebudete. Dišpenz platí ! Ale nikto nikoho neoslobodil od cirkevného prikázania: **Podporovať cirkevné ustanovizne** ! Nech Vám Pán štedro odmení.  *Spojení v modlitbách s Vami všetkými našimi farníkmi Vás žehnajú + + +*  *a pokoj v srdci, odvahu aj trpezlivosť vyprosujú kaplán Štefan a farár Ľubik*  *Zamyslenie: Slovo medzi nami 6.3.2021*  *„Zazrel ho otec a bolo mu ho ľúto“ (Lk 15, 20).*  Aký je náš nebeský Otec? Mnohí zo zástupu, ktorí počúvali Ježiša – najmä „mýtnici a hriešnici“ (pozri Lk 15, 1) –, si ho predstavovali ako nahnevaného a tvrdého Boha. Ježiš ho však dobre poznal, a preto im rozpovedal podobenstvo, v ktorom odhalil pravdu o svojom Otcovi. Aj my sa dnes zamyslime nad týmto podobenstvom a znovu sa spýtajme: Aký je náš Otec?  Boh to v prvom rade s nami nikdy nevzdáva. Mladší syn z podobenstva vystupoval voči svojmu otcovi nespravodlivo, no otec naňho nezanevrel. Namiesto toho každý deň syna vyzeral, či sa nespamätal a nevracia sa k nemu. Dokonca ani vtedy, keď sa my sami vzdávame nádeje, že sa zmeníme alebo že sa zmenia naši blízki, Boh to nevzdáva.  Po druhé, Boh má súcit. Možno by sme očakávali, že keď otec v diaľke zbadá syna, vzbĺkne v ňom hnev a rozhorčenie. No otcovi „ho je ľúto“ (porov. Lk 15, 20). Vidí, že syn trpí, a namiesto toho, aby ho odmietol, objíme ho, vybozkáva a privíta doma. Takto Boh pristupuje aj k nám. Nehnevá sa na nás. Len chce obnoviť náš vzťah.  Po tretie, Boh oslavuje. Otec z podobenstva nedal synovi jesť iba nejaké zvyšky, ale dal zabiť vykŕmené teľa a prikázal pripraviť hostinu. Teraz nie je čas na výčitky a obviňovanie – nie, teraz je čas radovať sa a hodovať, pretože jeho syn „ožil“ (Lk 15, 32). Otec sa raduje, keď ľutujeme svoje hriechy a vraciame sa k nemu. Od tej chvíle už nehľadí na naše hriechy, ale na nový život, ktorý nám chce dať.  A Boh sa o každého jedného z nás stará. Staršieho syna otcovo správanie rozhorčilo, no otec ho uisťuje o svojej láske a prosí ho, aby sa pridal k ich oslave. Boh chce, aby sme si boli istí jeho láskou a aby sme sa rovnako ako on radovali z každého strateného človeka, ktorý sa vracia do svojho pravého domova. Takýto je teda tvoj nebeský Otec. Chváľ ho a ďakuj mu za jeho lásku, milosrdenstvo a vernosť!  „Pane Ježišu, ďakujem ti, že mi zjavuješ Otcovo srdce.“ |